Boek: Leefstyl-Bybel vir vroue | Maroela Media
Boek: Leefstyl-Bybel vir vroue
Die Bybel is vol verrassings. Keer op keer lees 'n mens dinge daarin raak wat voorheen vir jou onsigbaar was.
Baie jare lank het ons dwarsdeur die vroue in die Bybel gekyk sonder om hulle sjarme as gelowiges raak te sien. O ja, ons het geweet van die bekoorlikheid van Ester en die gevaarlike lyf van Batseba. Maar nou het dit tyd geword om mekaar te vertel hoe sjarmant hulle geloof was.
Waarom fokus ons in hierdie Bybel juis op vroue se geloof?
Die teks van die 1983-Bybelvertaling word toegelig, spesiaal vir vroue, met insiggewende kommentaar oor Bybelse gebruike, gebeure, uitsprake en voorskrifte. Die kommentaar is onder meer geskryf deur bekende en vooraanstaande Suid-Afrikaanse vroueteoloë vir vroue wat eg en stylvol gelowig wil leef – en vir mans wat belangstel wat die Bybel regtig oor vroue sê.
Hierdie Bybel-met-aanvullende-aantekeninge respekteer die gesag van die Bybel deur en deur. Dit herinner ons weer dat die Bybel vriendelik is teenoor vroue, hulle bydraes as gelowiges erken, en wil hê dat dit met hulle moet goed gaan.